كانت مونية فالسرير متكية .. و شادا واحد من الكنزات لي حاكت امها فالاوقات لي كانت تتسنى جدوان الصغير .. و كاتأملها .. او سارحة كاتفكر .. يمكن السعادة كاينة في الدنيا غير هي ماشي أبدية .. و ماشي كولشي كايوصل ليها .. ماكاتعطاش ليك و لكن انت لي كاتلقاها .. مريم قدرات تتخطى كولشي رغم انها كانت اكتر وحدة كاتبان بعيدة على هادشي.. جدوان حتى هو كايبان فرحان بين خواتاتو .. تبدل على المرة الاولى لي قابلوه .. فاش كان ساكت و ماكايشوفش فيهم حتى الشوفة ... اباها شحال هاذي باش عزل طريقو .. علاش هي الوحيدة لي لقات طريق مسدودة.. علاش هي انتهى بها المطاف راغبة غير في الموت و تخلي كولشي وراها .. راغبة تتخلى على زوجها و حياتها و كولشي .. راغبة توقف و تختفي و كأنها عمرها كانت .. خسرات الهدف في الحياة خسرات طعم ان تكون على قيد الحياة .. كولشي مات كولشي بسال .. حتى هذاك لي كان بمتابة السكر لي حلا مرورة حياتها مابقاش ديالها .. فقداتو باختيارها .. هو ماكايستاهلش امراة سوداء بحالها .. يستاهل امراة كاتنبض بالحياة و راه حصل عليها .. مابقا غير يطلق سراحها .. و غادي يتهنى ..